Document ID: 32012D0011

A BIZOTTSÁG VÉGREHAJTÁSI HATÁROZATA
(2011. november 18.)
a boreális biogeográfiai régió közösségi jelentőségű természeti területeit tartalmazó, ötödik alkalommal frissített jegyzék elfogadásáról
(az értesítés a C(2011) 8195. számú dokumentummal történt)
(2012/11/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a természetes élőhelyek, valamint a vadon élő állatok és növények védelméről szóló, 1992. május 21-i 92/43/EGK tanácsi irányelvre (1) és különösen annak 4. cikke (2) bekezdésének harmadik albekezdésére,
mivel:
(1)
A 92/43/EGK irányelv 1. cikke c) pontjának iii. alpontjában említett boreális bioföldrajzi régió az irányelv 20. cikke alapján létrehozott bizottság (a továbbiakban: Élőhelyvédelmi Bizottság) által 2005. április 20-án elfogadott bioföldrajzi térképnek megfelelően Finnország és Svédország uniós területeinek részeit, valamint Észtország, Lettország és Litvánia uniós területeit foglalja magában.
(2)
Az 1995-ben kezdeményezett folyamat keretében további előrelépés szükséges a Natura 2000 hálózat konkrét kialakítása terén, amely nélkülözhetetlen eleme a biológiai sokféleség Unión belüli védelmének.
(3)
A boreális biogeográfiai régió közösségi jelentőségű természeti területeinek alapjegyzékét, illetőleg első négy frissített jegyzékét a 92/43/EGK irányelv értelmében a 2005/101/EK (2), a 2008/24/EK (3), a 2009/94/EK (4), a 2010/46/EU (5) és a 2011/84/EU (6) bizottsági határozattal fogadták el. A 92/43/EGK irányelv 4. cikkének (4) bekezdése és 6. cikkének (1) bekezdése alapján az érintett tagállamoknak a lehető leghamarabb, de legfeljebb hat éven belül különleges természetvédelmi területté kell nyilvánítaniuk a boreális biogeográfiai régió közösségi jelentőségű természeti területeinek jegyzékében szereplő területeket, valamint meg kell határozniuk a természetvédelmi prioritásokat és a szükséges természetvédelmi intézkedéseket.
(4)
A Natura 2000 hálózat folyamatos kiigazításának keretében a közösségi jelentőségű természeti területek jegyzékeit felülvizsgálják. Ezért indokolt ötödik alkalommal frissíteni a boreális jegyzéket.
(5)
A boreális biogeográfiai régió közösségi jelentőségű természeti területeit tartalmazó jegyzék ötödik alkalommal történő frissítése egyrészt azért indokolt, mert a tagállamok 2009 óta további területeket javasoltak felvételre a boreális biogeográfiai régió azon természeti területei közé, amelyek a 92/43/EGK irányelv 1. cikkének értelmében közösségi jelentőségűnek minősülnek. E további területek tekintetében a 92/43/EGK irányelv 4. cikkének (4) bekezdésében és 6. cikkének (1) bekezdésében meghatározott kötelezettségek a lehető leghamarabb, de legkésőbb hat éven belül alkalmazandók azt követően, hogy a boreális biogeográfiai régió közösségi jelentőségű természeti területeit tartalmazó, ötödik alkalommal frissített jegyzéket elfogadták.
(6)
A boreális biogeográfiai régió közösségi jelentőségű természeti területeit tartalmazó jegyzék ötödik alkalommal való frissítése másrészt azért indokolt, mert annak tükröznie kell a területekkel kapcsolatban a tagállamok által közölt információknak az uniós alapjegyzék, illetve az első négy frissített jegyzék elfogadása óta történt változásait. A boreális biogeográfiai régió közösségi jelentőségű természeti területeit tartalmazó, ötödik alkalommal frissített jegyzék ily módon a boreális biogeográfiai régió közösségi jelentőségű természeti területeit tartalmazó alapjegyzék konszolidált változatának tekinthető. Fontos hangsúlyozni ugyanakkor, hogy a boreális biogeográfiai régió közösségi jelentőségű természeti területeit tartalmazó jegyzék ötödik frissítésében foglalt területek tekintetében a 92/43/EGK irányelv 4. cikkének (4) bekezdésében és 6. cikkének (1) bekezdésében meghatározott kötelezettségek a lehető leghamarabb alkalmazandók, legkésőbb azonban hat évvel a közösségi jelentőségű természeti területek azon jegyzékének elfogadását követően, amely az adott területet először foglalta magában.
(7)
A boreális biogeográfiai régiót illetően a 92/43/EGK irányelv 1. cikke értelmében közösségi jelentőségűnek minősülő természeti területek közé felvételre javasolt területek jegyzékeit az érintett tagállamok 2003 januárja és 2010 októbere között az irányelv 4. cikke (1) bekezdésének megfelelően átadták a Bizottságnak.
(8)
A javasolt területek jegyzékéhez a Natura 2000 keretében javasolt területek adatszolgáltatási űrlapjáról szóló, 1996. december 18-i 97/266/EK bizottsági határozat (7) által megállapított formában csatolták az egyes területekre vonatkozó információkat.
(9)
Ezek az információk magukban foglalják a területnek az érintett tagállamok által rendelkezésre bocsátott térképét, a terület nevét, elhelyezkedését és kiterjedését, valamint a 92/43/EGK irányelv III. mellékletében meghatározott szempontok alkalmazásából származó adatokat.
(10)
A Bizottság által az érintett tagállamokkal egyetértésben összeállított jegyzéktervezet alapján - amely az elsődleges fontosságú természetes élőhelytípusoknak és veszélyeztetett fajoknak otthont adó területeket is megjelöli - el kell fogadni a boreális biogeográfiai régió közösségi jelentőségű természeti területként kiválasztott területeinek ötödik alkalommal frissített jegyzékét.
(11)
A 92/43/EGK irányelv 11. cikke értelmében folytatott felügyelet eredményeképpen a természetes élőhelytípusok és a fajok előfordulására és elterjedésére vonatkozó ismeretek állandóan bővülnek. Ennek megfelelően a területek uniós szintű értékelésére és kiválasztására a jelenleg rendelkezésre álló legjobb minőségű információk alapján került sor.
(12)
Egyes tagállamok nem javasoltak elegendő területet ahhoz, hogy a 92/43/EGK irányelv követelményei teljesülhessenek bizonyos élőhelytípusok és fajok esetében. Ezért ezekre az élőhelytípusokra és fajokra nézve a Natura 2000 hálózat nem tekinthető teljesnek. Figyelembe véve az információk késedelmes beérkezését és a tagállamokkal történő megegyezés elhúzódását, indokolt elfogadni a területek ötödik alkalommal frissített jegyzékét, melyet a 92/43/EGK irányelv 4. cikkének rendelkezéseivel összhangban a jövőben felül kell vizsgálni.
(13)
Mivel a 92/43/EGK irányelv I. mellékletében szereplő természetes élőhelytípusok és a II. mellékletében szereplő fajok előfordulására és elterjedésére vonatkozó ismereteink hiányosak, nem vonható le következtetés a tekintetben, hogy rájuk nézve a Natura 2000 hálózat teljesnek tekinthető-e vagy sem. A jegyzéket szükség esetén felül kell vizsgálni a 92/43/EGK irányelv 4. cikkének megfelelően.
(14)
Az egyértelműség és az átláthatóság érdekében a 2011/84/EU határozatot hatályon kívül kell helyezni.
(15)
Az e határozatban előírt intézkedések összhangban vannak az Élőhelyvédelmi Bizottság véleményével,
ELFOGADTA EZT A HATÁROZATOT:
1. cikk
A 92/43/EGK irányelv 4. cikke (2) bekezdése harmadik albekezdésének megfelelően a boreális biogeográfiai régió közösségi jelentőségű természeti területeinek ötödik alkalommal frissített jegyzékét e határozat melléklete tartalmazza.
2. cikk
A 2011/84/EU határozat hatályát veszti.
3. cikk
Ennek a határozatnak a tagállamok a címzettjei.
Kelt Brüsszelben, 2011. november 18-án.

Labels: 18
20